FC U Craiova a suferit a doua înfrângere din două meciuri de play-out, 1-2 cu Oţelul Galaţi. Echipa lui Nicolo Napoli rămâne cu 16 puncte, unul în plus faţă de Dinamo, aflată pe primul loc direct retrogradabil.
Adrian Mititelu a ţinut o şedinţă furtunoasă în vestiar imediat după finalul meciului din Bănie. Patronul oltenilor i-a strâns pe jucători şi antrenorul Nicolo Napoli în vestiar şi le-a reproşat prestaţia cu Oţelul Galaţi.
Iniţial, patronul lui FC U Craiova nu i-a lăsat pe jucători şi antrenor la flash-interviuri, dar apoi s-a răzgândit, probabil pentru a evita o sancţiune din partea deţinătorilor de drepturi, scrie Digisport.
Din informaţiile FANATIK, o mare parte a jucătorilor şi antrenorul Nicolo Napoli sunt în continuare în vestiar, la ora scrierii acestui articol. Între timp, au mai plecat o parte dintre jucători.
La zona mixtă nimeni de la FC U Craiova nu a dat declaraţii, iar până acum au ieşit Ibrahim, Baeten, Gurău, Blidar, Sidibe, Bahassa, Mascarenhas şi Chițu. În schimb, ceilalţi sunt în continuare în vestiar alături de finanţator.
FC U Craiova a ajuns într-o situaţie foarte delicată în SuperLiga. Echipa patronată de Adrian Mititelu este la un punct de retrogradarea directă, iar dacă Dinamo va câştiga împotriva Petrolului, trece peste olteni în clasament.
Oţelul Galaţi s-a impus în Bănie graţie golurilor marcate de Cisotti şi Cisse. Pentru olteni a marcat Juan Bauza, iar echipa lui Nicolo Napoli a ratat două şanse mari în prelungiri prin Sidibe.
FC U Craiova evoluează în următoarea etapă cu Poli Iaşi, o altă echipă aflată în suferinţă. Moldovenii l-au demis pe Leo Grozavu după eşecul cu FC Botoşani, iar echipa va fi preluată de Tony da Silva.
Înaintea duelului din Copou, FC U Craiova își poate ridica moralul cu o calificare în semifinalele Cupei României. Oltenii îi înfruntă în sferturi pe cei de la FC Voluntari, miercuri, 3 aprilie, de la ora 18:00.